लीगल रिपोर्टर | ग्वालियर
लीगल रिपोर्टर | ग्वालियर
हर हत्या के पीछे एक कारण होता है, आखिर उक्त आरोपियों ने मृतक की हत्या क्यों की और मृतक के साथ आरोपियों को आखिरी वक्त किस आदमी ने देखा था। पुलिस ने ऐसे किसी गवाह को कोर्ट में पेश क्यों नहीं किया। इन सवालों के जवाब पुलिस कोर्ट में नहीं दे सकी। वहीं हत्या की कड़ी को जोड़ने वाला एक मुख्य आरोपी अभी भी फरार है। इस तरह जांच में पुलिस की लापरवाही के कारण हत्या के तीन आरोपी बरी हो गए और एक आरोपी को फरार घोषित कर दिया।
फरियादी पिता वेदप्रकाश पांडे ने बहोड़ापुर थाने में 6 जून 2012 को रिपोर्ट लिखाई कि उसका बेटा दीपक पांडे डाटा इंट्री ऑपरेटर का कार्य करता था। पांच जून को सुबह घर से गया था, लेकिन वापस नहीं आया। पुलिस ने गुमशुदगी में मामला दर्ज कर लिया। कुछ समय बाद शीतला माता के मंदिर में गुमशुदा दीपक पांडे की लाश मिली। पुलिस ने हत्या का मामला दर्ज करते हुए महलगांव निवासी विनोद परिहार,अनिल परिहार,भितरवार निवासी दिनेश परिहार व रशीद खान को आरोपी बनाया। पुलिस ने कोर्ट को बताया कि आरोपी दिनेश मृतक दीपक का दोस्त था। उसने अच्छी नौकरी दिलाने के नाम पर दीपक को फोन पर बुलाया। इसके लिए बीस हजार रुपए साथ लेकर आने की बात कही। इसके बाद सभी आरोपी कार से उसे जंगल की ओर ले गए। वहां मृतक दीपक से एक लाख रुपए और लाने की मांग की गई। दीपक के वहां से भागने का प्रयास करने पर आरोपियों ने वका मारकर उसकी हत्या कर दी। कोर्ट में आरोपियों की ओर से अधिवक्ता मुकेश गुप्ता ने तर्क रखा मृतक दीपक सभी आरोपियों से ज्यादा पढ़ा लिखा व समझदार था। साथ ही आरोपियों की हैसियत भी ऐसी नहीं थी कि वह दीपक को नौकरी दिला पाते। इसलिए पुलिस का नौकरी दिलाने का झांसा देकर मृतक को बुलाने की बात कहना झूठ है। वहीं पुलिस ने ऐसा एक भी गवाह पेश नहीं किया,जिसने आखरी समय में मृतक को आरोपियों के साथ देखा हो। पुलिस सही रूप से नहीं बता पा रही है कि उक्त आरोपियों ने मृतक की हत्या क्यों की। पुलिस हत्या के उक्त मामले में पर्याप्त साक्ष्य कोर्ट में पेश नहीं कर सकी। इससे संदेह का लाभ लेते हुए हत्या के आरोपी अनिल परिहार,विनोद परिहार और रशीद खान बरी हो गए। वहीं दिनेश परिहार को फरार घोषित किया गया। उक्त आरोपी की अभी विवेचना जारी है।
bho_Deva bho_Deva hin_Deva hin_Deva